ঘুম ভাঙার পর থেকে রাতে ঘুমোতে যাওয়া পর্যন্ত জেগে থাকা প্রতিটি মুহূর্তেই আমরা কোনও না কোনও অনুভূতির মধ্যে দিয়ে যাই। সেই সব অনুভূতির মধ্যে থাকে আমাদের বিরক্তি, রাগ, ক্ষোভ, হতাশা, ঘৃণা, অসহায়তা, উৎকণ্ঠা, ভয়— এমন আরও অনেক নেতিবাচক অনুভূতি। আবার ভাললাগা, তৃপ্তি, আনন্দ, স্বস্তি, যৌনতা, নিশ্চিন্তির মতো ইতিবাচক অনুভূতিও আছে।
অবদমন, বিস্ফোরণ
এই সব অনুভূতি সম্পর্কে কতটা সজাগ, কতটা সচেতন থাকি আমরা? এই সব অনুভূতি কতটুকুই-বা স্বচ্ছন্দে প্রকাশ করতে পারি? ইতিবাচক অনুভূতি যদিও-বা প্রকাশ করতে পারি, নেতিবাচক অনুভূতির বেশির ভাগই থেকে যায় মনের গোচরে। তারা অবদমিত হতে থাকে। ভিতরের কোটরে জমতে থাকে। জমতে জমতে একসময় উপচে পড়ার মতো পরিস্থিতি তৈরি হয়। প্রেসার কুকারে রান্নার কৃৎকৌশল প্রায় সকলেরই জানা। ভিতরের বাষ্প জমতে জমতে একসময় ধাক্কা দেয় উপরে। সেই ধাক্কায় উঠে যায় উপরে ক্যাপ। হুইসেলের শব্দে বেরিয়ে আসে উত্তপ্ত বাষ্প।
আর, যদি ঢাকনা আটকে দেওয়া হয়? ‘সিল’ করে দেওয়া হয়? কী হতে পারে তার প্রতিক্রিয়ায়? এর উত্তরও আমাদের অজানা নয়। ঘটতে পারে বিস্ফোরণ। জমতে থাকা, অবদমিত হতে থাকা অনুভূতির ক্ষেত্রেও আবেগের বিস্ফোরণ ঘটে। নানাবিধ অসুস্থতায় রূপান্তরিত হয় অনুভূতি। সম্ভবত এখানেই লুকিয়ে অসহিষ্ণুতার বীজ।
জাতের নামে বজ্জাতি
সম্প্রতি সংবাদমাধ্যমে, সচেতন মানুষের আড্ডায় যে শব্দটি সব চেয়ে বেশি উচ্চারিত হতে দেখছি, তা হল— অসহিষ্ণুতা। শব্দটির প্রকাশ কখনও সিরিয়া, কখনও বেইরুট, কখনও প্যারিস, কখনও কাশ্মীর, কখনও মুম্বই, কখনও হিন্দমোটর— সর্বত্র ব্যাপ্ত। অসহিষ্ণুতা কখনও ধর্মীয়, কখনও জাতিগত, কখনও রাজনৈতিক, কখনও আবার পারিবারিক। কিন্তু এই মুহূর্তে ধর্মীয় অসহিষ্ণুতা তার ভয়াবহতায় সব কিছুকে ছাপিয়ে গিয়েছে।
ধর্মীয় সন্ত্রাসবাদ এবং অন্যের যাপনের প্রতি ঘৃণাকেই অসহিষ্ণুতার প্রকাশ হিসেবে দেখতে পাচ্ছি। প্রায় সর্বত্রই তার শিকার হচ্ছেন নিরীহ মানুষ। ছোট থেকে আমরা শুনে আসছি— ‘ঈশ্বর করুণাময়’। সেই ঈশ্বরের নামে, ধর্মের নামে প্রতিদিন রক্ত ঝরছে। প্রতিদিন খুন হচ্ছেন অসংখ্য মানুষ। প্রতিদিন নিহত হচ্ছে মানবতা।
কখনও মুম্বই, দিল্লি, গুজরাত, মুজফ্‌ফরনগর, অসম। কখনও আবার কেনিয়া, প্যালেস্তাইন, ইরাক, সিরিয়া, বাংলাদেশ, ফ্রান্স। সর্বত্র খুন হচ্ছে মানবতা। ভারতের মতো ধর্মনিরপেক্ষ, গণতান্ত্রিক দেশেও মুক্তচিন্তার মানুষেরা আক্রান্ত। তার উদাহরণ নরেন্দ্র দাভোলকর, গোবিন্দ পানেসর, এম কালবুর্গিরা। বাংলাদেশে হুমায়ুন আজাদ, রাজীব হায়দার, অভিজিৎ রায়, অনন্ত বিজয়েরা একে একে খুন হয়েছেন। ধর্মের নামেই তথাকথিত ধর্মের রক্ষকদের হাতে আক্রান্ত হচ্ছেন মুক্তচিন্তার মানুষজন। আক্রান্ত হচ্ছে মানবতা। ভূলুণ্ঠিত ধর্মের গরিমা।
পৃথিবীর যাবতীয় ঈশ্বর, ধর্মমত, ধর্মগ্রন্থ, পুরাণকথার স্রষ্টা মানুষই। জনসমষ্টির এক বৃহৎ অংশ এসবের প্রতি গভীরভাবে বিশ্বাসী। মানুষের সেই বিশ্বাসকে পাথেয় করেই ধর্মের নামে ক্ষমতার আধিপত্য প্রতিষ্ঠিত হয়েছে। আধিপত্য বিস্তারের সেই আকাঙ্ক্ষা সভ্যতার প্রথম যুগ থেকেই দেখা গিয়েছে। সাধারণ মানুষের প্রতিদিনের জীবনযাপনের হতাশা, অবদমিত জীবনযন্ত্রণা অসহিষ্ণুতার আকারে প্রকাশ পায়। ধর্মের কারবারিরা জানে সে কথা। জানে, কীভাবে সেই সব অনুভূতিকে নিজেদের স্বার্থে ব্যবহার করতে হয়। জীবনযন্ত্রণায় দগ্ধ মানুষকে আত্মঘাতে ব্যবহার করা খুব সহজ। আত্মদানের পরে সোনালি স্বর্গের স্বপ্ন সহজেই তাদের মনে চারিয়ে দেওয়া যায়।
ইয়েত হিয়েন
১৯৬৪ সালের গোড়ায় যুদ্ধবিধ্বস্ত ভিয়েতনামে গড়ে উঠেছিল ‘ইয়েত হিয়েন’ গোষ্ঠী। গোষ্ঠীটি বৌদ্ধধর্মের অনেকগুলো ধারার মধ্যে একটি অপ্রাতিষ্ঠানিক সংগঠন। ধর্মীয় ভাবনাগুলোকে সে গোষ্ঠী ১৪টি সূত্রে বেঁধেছিল। বলেছিল— কোনও তত্ত্ব, মতাদর্শ বা মতবাদ— এমনকী, বৌদ্ধ পরম্পরারও পুজো করার প্রয়োজন নেই। চিন্তার বিভিন্ন ধারা বিভিন্ন পথের ইঙ্গিত মাত্র। কোনওটাই প্রশ্নাতীত নয়। বলেছিল— ধারণা ও জ্ঞানকে অপরিবর্তনীয় হিসেবে ধরে নেওয়ার কোনও কারণ নেই। কিছুই চরম সত্য নয়।
যাঁরা সংকীর্ণমনা, তাঁরাই কেবল বর্তমান ধারণায় আটকে থাকেন। অনাসক্ত জীবনযাপনের পরামর্শ দিয়েছিল ইয়েত হিয়েন। বলেছিল— নিজের দৃষ্টিভঙ্গি, ভাবনা অন্য কারওর উপর চাপিয়ে দেওয়া উচিত নয়। এমনকী, শিশুর উপরেও নয়। তবে গোঁড়ামি এবং সংকীর্ণতা কাটানোর জন্য আলাপ-আলোচনার পরামর্শও দিয়েছিল ‘ইয়েত হিয়েন’। হত্যা এবং হত্যার পরামর্শের তীব্র বিরোধিতা করেছিল।
• ‘ইয়েত হিয়েনে’র কথা বড্ড বেশি জরুরি মনে হচ্ছে এখন। ধর্মীয় অন্ধত্ব নয়, যুক্তিই একমাত্র পথ। একমাত্র পাথেয়। একমাত্র যুক্তিই পারে ধর্মীয় হিংসার বাতাবরণ মুছে দিতে। ভুললে ভুল হবে, রক্তের ক্ষরণ সত্ত্বেও, শোক সত্ত্বেও বিশ্বের অধিকাংশ মানুষ শান্তিকামী। অধিকাংশ মানুষ আশা হারান না। মানুষের প্রতি বিশ্বাস অধিকাংশেরই অটুট থাকে। অতএব, আশা করাটা দুরাশা নয় যে, ধর্মের নামে মানুষ-খুনের, ধর্মীয় আধিপত্য প্রতিষ্ঠার পরম্পরা একদিন থামবে। ধর্মান্ধতার অসুখ সেরে যাবে। অসহিষ্ণুতার নাগপাশ থেকে মানুষ মুক্ত হবে। এবং সে মুক্তি আসবে যুক্তির পথেই।
 
 (লেখক বিশিষ্ট মনঃসমাজবিদ)